Source: http://www.aliskova.sk/rozvod-manzelstva-2/
Timestamp: 2018-08-16 12:49:18+00:00
Document Index: 10754037

Matched Legal Cases: ['súd ', 'súd ', 'Súd ', 'súd ', '§ 18', '§19', 'súd ']

Rozvod manželstva « Advokátska kancelária JUDr. Anna Líšková
Rozvod manželstva v slovenskom právnom poriadku predstavuje jediný zákonný spôsob zrušenia manželstva za života oboch manželov a je legitímnou formu riešenia neudržateľného manželského konfliktu. Ešte stále platí, že na rozvod manželstva nie je právny nárok a každý návrh na rozvod manželstva je súd povinný posudzovať individuálne, hlavne či sú splnené zákonné podmienky pre rozvod, či manželstvo nemôže plniť svoj účel a od manželov nemožno očakávať obnovenie manželského spolužitia.
V rozvodovom konaní súd zisťuje skutočné príčiny, ktoré viedli k vážnemu rozvratu vzťahov medzi manželmi a pri rozhodovaní o rozvode na ne prihliada. Súd má povinnosťvždy prihliadať na záujem maloletých detí. Pri posudzovaní miery rozvratu vzťahov medzi manželmi súd prihliada na porušenie povinností manželov uvedených § 18 a §19 Zákona o rodine. Pri skúmaní, či sú vzťahy medzi manželmi tak vážne narušené a trvalo rozvrátené, že manželstvo nemôže plniť svoj účel a od manželov nemožno očakávať obnovenie manželského spolužitia, berie súd do úvahy aj ďalšie súvisiace okolnosti, a to najmä:
-	doterajší vzájomný vzťah medzi manželmi a ich doterajšie spolužitie,
-	dĺžku manželského spolužitia a najmä u starších manželov tiež mieru vzájomnej odkázanosti a možnosti poskytovať si osobnú, mravnú a materiálnu pomoc
-	dĺžku obdobia, počas ktorého manželia už nežijú v spoločnej domácnosti
Často sa stáva, že príčiny rozvratu manželstva spočívajú aj v objektívnych okolnostiach, ktoré vznikli mimo vôle manželov (napr. strata zamestnania, finančné problémy, choroba, neplodnosť, nepriaznivé bytové pomery apod.) alebo spočívajú v subjektívnom správaní manželov, vo vedomom (zavinenom) porušovaní manželských práv a povinností (zanedbávanie rodiny, prepadnutie alkoholu, drogám…).
Podanie návrhu na rozvod
Návrh sa podáva na príslušnom súde, ktorým je súd, v obvode ktorého mali manželia posledné spoločné bydlisko v Slovenskej republike. Návrh na rozvod musí obsahovať meno, priezvisko, dátum narodenia, bydlisko účastníkov, údaj o štátnom občianstve a pravdivý opis okolností a rozhodujúcich skutočností.
K návrhu sa prikladá fotokópia sobášneho listu, rodných listov detí, doklad o poslednom spoločnom bydlisku manželov. Návrh musí byť podpísaný a datovaný.
Návrh na rozvod manželstva je spoplatnený súdnym poplatkom vo výške 66 Eur.
Rozvod bezdetného manželstva (vzor návrhu)